《冀北春阳歌为杨绣衣赋》
明代·江源

柱史芳年四十强，豸冠高耸立朝堂。皂囊满贮三春泽，白简仍朝六月霜。

乘骢不数汉桓典，埋轮复见今张纲。奉天殿前天子命，手提绣斧巡朔方。

朔方万物久憔悴，闾阎赤子多痍疮。自从君来按节后，三边山岳皆辉光。

况闻九达走狐兔，又闻四野无豺狼。屈者伸兮冤者白，惟刑之恤心虞唐。

穷檐暗室回白日，阴崖寒谷生春阳。看君今日已如此，何况他日登岩廊。

春阳定作商霖雨，足慰天下苍生望。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。